KIRJALLINEN KYSYMYS P-0896/01

esittäjä(t): Antonios Trakatellis (PPE-DE) komissiolle

(19. maaliskuuta 2001)

Aihe: Eläintautien hävittämis- ja valvontaohjelmat sekä Kreikan eläinlääkintäalan kustannukset

Kreikassa (Evrosin ja Ksanthin lääneissä) todettiin suu- ja sorkkatautitapauksia ja teurastettiin 5 330 nautaa, 3 500 vuohta ja lammasta sekä 450 sikaa vuonna 2000. Tarkastusten jälkeen Euroopan komissio totesi tietyistä eläinlääkintäalan kustannuksista tehtyjen neuvoston päätösten 90/424/ETY(1) ja 94/370/EY(2) mukaisesti sekä tiettyjen alojen eläinlääketieteellisistä toimista tehtyjen tutkimusten ja eläintautien hävittämis- ja valvontaohjelmien perusteella, että Kreikassa käytössä oleva eri eläintautien (nautojen, vuohien ja lampaiden luomistaudin, nautojen tuberkuloosin ja lampaiden kutkataudin) torjuntajärjestelmä on tehoton ja että sovellettavat ohjelmat ovat saatavissa olevien tietojen perusteella sekä eläinlääketieteen että varainhoidon näkökulmasta riittämättömiä.

Kysyn komissiolta edellä mainittujen seikkojen perusteella seuraavaa:

- Mitä säännönvastaisuuksia eläintautien hävittämis-, valvonta- ja torjuntaohjelmissa havaittiin? Kuinka suuria määriä yhteisön rahoitustukea on jätetty maksamatta Kreikalle?

- Onko Kreikka toimittanut komissiolle suu- ja sorkkataudin torjumisesta annetun direktiivin 90/423/ETY(3) mukaisesti varoitussuunnitelman, jossa eritellään kansalliset toimet, jotka pannaan välittömästi täytäntöön suu- ja sorkkatautipesäkkeen ilmaantuessa, ja vastaavatko nämä toimet asetettua tavoitetta tautipesäkkeen nopeaksi ja tehokkaaksi hävittämiseksi?

- Pitääkö paikkansa, että Kreikan eläinlääkintäalan laitosten ja laboratorioiden toiminnassa ilmenee suuria viiveitä ja että viimeisten viiden vuoden terveysmaksuja (40 miljardia drakmaa) laboratorioita, tutkimusta ja laitteita varten ei ole peritty, vaikka yhteisön lainsäädäntö tätä edellyttää?

(1) EYVL L 224, 18.8.1990, s. 19.

(2) EYVL L 168, 2.7.1994, s. 31.

(3) EYVL L 224, 18.8.1990, s. 13.

David Byrnen komission puolesta antama vastaus

(21. kesäkuuta 2001)

Kreikka on taudeille altistumisen osalta erityistilanteessa, koska sillä on rajoja sellaisten Euroopan yhteisön ulkopuolisten maiden kanssa, joissa esiintyy yhteisössä tuntemattomia tauteja. Komissio on hyvin tietoinen Kreikan vaikeuksista eläinlääkintäalalla ja tukee useita maan eläinlääkintätoimia teknisesti ja taloudellisesti, jotta taudit havaittaisiin ja voitaisiin hävittää mahdollisimman nopeasti.

Komissio vastaa arvoisalle parlamentin jäsenelle seuraavaa:

- Elintarvike- ja eläinlääkintätoimisto sekä terveys- ja kuluttaja-asioiden pääosaston varainhoitoyksiköt valvovat eläintautien hävittämis-, seuranta- ja torjuntaohjelmia. Elintarvike- ja eläinlääkintätoimiston yksityiskohtaiset tarkastusraportit, joissa kerrotaan havaituista sääntöjenvastaisuuksista, julkaistaan Internetissä seuraavassa osoitteessa: http://europa.eu.int/comm/food/fs/inspections/vi/reports/greece/index_en.html.

Kreikassa vuonna 2000 esiintyneen suu- ja sorkkataudin hävityskulujen johdosta Kreikan viranomaiset esittivät tammikuussa 2001 2,35 miljardin Kreikan drakman suuruisen maksupyynnön. Kuluihin voidaan myöntää yhteisrahoitusta 60 prosenttia tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY mukaisesti.

Tähän mennessä komissio ei ole tehnyt päätöstä kyseisten menojen korvaamisesta, koska Kreikan viranomaiset ovat lykänneet paikan päällä toimitettavaa rahoitustarkastusta.

- Yhteisön toimenpiteistä suu- ja sorkkataudin torjumiseksi annetun direktiivin 85/511/ETY, eläinten terveyteen liittyvistä ongelmista yhteisön sisäisessä nautaeläinten ja sikojen kaupassa annetun direktiivin 64/432/ETY sekä terveyttä ja eläinten terveyttä koskevista ongelmista nautaeläinten ja sikojen sekä tuoreen lihan tai lihatuotteiden tuonnissa kolmansista maista annetun direktiivin 72/462/ETY muuttamisesta 26. kesäkuuta 1990 annetun neuvoston direktiivin 90/423/ETY mukaisesti jäsenvaltioiden on laadittava suu- ja sorkkatautiin liittyviä varautumissuunnitelmia, jotka täyttävät neuvoston direktiivin 90/423/ETY 5 artiklan mukaisesti suu- ja sorkkataudin torjumiseksi varautumissuunnitelmia laadittaessa noudatettavista vaatimuksista 8. tammikuuta 1991 tehdyssä komission päätöksessä 91/42/ETY(1) säädetyt kriteerit.

Kreikka toimitti 29. elokuuta 1991 päivätyllä kirjeellä varautumissuunnitelman, jonka komissio hyväksyi perusteellisen arvioinnin jälkeen tiettyjen suu- ja sorkkataudin torjumista koskevien varautumissuunnitelmien hyväksymisestä 23. heinäkuuta 1993 tehdyllä komission päätöksellä 93/455/ETY(2).

Sen jälkeen Kreikka hävitti vuosina 1994, 1996 ja 2000 suu- ja sorkkatautitautiesiintymät hävittämisohjelman, siirtojen valvonnan ja seurannan avulla. Komissio teki kunkin epidemian aikana eläinlääkinnällisiä tarkastusmatkoja, joiden myötä ilmeni joitakin puutteita mutta - mikä tärkeämpää - taudin hävittämiseen liittyviä valvontatoimenpiteitä todettiin noudatettavan onnistuneesti.

Suu- ja sorkkatauti havaittiin vuonna 2000 varhaisessa vaiheessa Kreikan viranomaisten vuonna 1999 käynnistämässä harvinaisten tautien (suu- ja sorkkatauti, lammasrokko ja pienten märehtijäin rutto) seurantaa koskevassa Evros-ohjelmassa toteutettujen siirtojen valvontatoimenpiteiden ja seurannan ansiosta. Komissio osallistui kyseisen ohjelman täytäntöönpanoon ja rahoitti sitä ensimmäisen kerran vuonna 2000.

Syyskuussa 2000 Kreikka toimitti jäsenvaltioille lähetetyn komission kehotuksen johdosta pian silloisen suu- ja sorkkatautitautiesiintymän ilmettyä tarkistetun varautumissuunnitelman, jossa oli otettu huomioon viime vuosien kokemus. Kyseinen varautumissuunnitelma on elintarvike- ja eläinlääkintätoimiston käytettävissä, jotta se voi edetä suu- ja sorkkataudin torjumista koskevien varautumissuunnitelmien tarkastuksessa kaikissa jäsenvaltioissa. Kun kaikkien jäsenvaltioiden varautumissuunnitelmat on arvioitu, tarkastusmatkojen tuloksista laaditaan komission menettelyjä noudattaen loppuraportti.

- Elintarvike- ja eläinlääkintätoimiston tarkastusmatkojen tulokset osoittavat, että Kreikassa eläintautien hävittämis-, valvonta- ja seurantaohjelmien suurimpana ongelmana ovat henkilökunnan puute, paikallisten eläinlääkintäpalvelujen ja laboratorioiden rajalliset resurssit sekä paikallisten eläinlääkintäpalvelujen vähäisyys. Nämä puutteet ovat puolestaan johtaneet puutteisiin edellä mainittujen ohjelmien täytäntöönpanossa. Komissio käy parhaillaan keskusteluja Kreikan viranomaisten kanssa kyseisten puutteiden korjaamiseksi.

Komissio ei voi vahvistaa tietoa, jonka mukaan arvoisan parlamentin jäsenen tarkoittamia varoja ei olisi käytetty, koska asiasta ei ole saatavissa tietoa.

(1) EYVL L 23, 29.1.1991.

(2) EYVL L 213, 24.8.1993.